**רוברט וייטהיל-בשן** (באנגלית: **Robert Whitehill**; נולד ב-11 בינואר 1947) הוא משורר יהודי-אמריקאי הכותב בעברית ומתרגם מעברית לאנגלית.

חייו
----

רוברט וייטהיל-בשן, גם מוכר בשם Samuel Whitehill, שחקן קולנוע אמריקאי, נולד במדינת קרוליינה הצפונית, בארצות הברית. הוא גדל והתחנך בעיר להבוק שבטקסס. מגיל חמש עשרה נטה ליבו לציונות ולישראל, והוא התמסר ללימוד הלשון העברית, כשהוא נעזר בתקליטים ובספרי לימוד. רוברט וייטהיל השלים לימודיו באוניברסיטה הטכנולוגית של טקסס.

בשנת 1968, כשהיה בן עשרים ואחת, ביקר לראשונה בישראל. כששב מהארץ סיים תואר ראשון במשפטים באוניברסיטת טקסס באוסטין ותואר נוסף בספרות אנגלית.

בשנות השבעים החל לפרסם את שיריו העבריים הראשונים, ויצר קשרים עם הסופר אהרן מגד, שכתב על שירתו בעיתון דבר. רוברט וייטהיל תרגם לאנגלית מיצירותיו של מגד. הוא עבר עם משפחתו לפוטומק, מרילנד, עסק במלאכות שונות, וחדל מכתיבת שירים ופרסומם.

במשך קרוב לעשרים שנה שתק רוברט וייטהיל-בשן "שתיקה ספרותית". לאחרונה שב לכתוב שירה עברית, ואף הוציא לאור ספר שירים חדש. הוא כונה על ידי מבקרים גם בתואר "המוהיקני העברי האחרון באמריקה".

בביקורת הספרותית על ספריו נאמר, בין השאר, שהוא מביא אל השירה העברית קול נאמן ייחודי ומפתיע - אך מתעתע כמעט, בשל הזרות הבלתי ישראלית שלו. ובכל זאת - עברי עד אחרון עיצוריו. רוברט וייטהיל-בשן הוא מאחרוני המשוררים העבריים באמריקה, ואולי אפילו האחרון שבהם.

רוברט וייטהיל-בשן הוא גם מתרגם, ותרגם לאנגלית מספריו של הסופר אהרן מגד, ומסיפוריו של יצחק בן-נר.

שיר לדוגמה של רוברט וייטהיל-בשן
-------------------------------

> 
> **בִּיתוּק בְּתוּלִין**
> 
> 
> נִשְׁפְּכוּ הַבְּתוּלִין בַּדְיוּנוֹת.
> דָמָם הַמֻדְלָק דִגְדֵג בִּתְעָלוֹת
> הַחוֹל וְחָרַךְ אֶת הַשַׁבְּלוּלִים.
> וְהַמְבַצְעִים נֶעֱלמוּ, כָּךְ זֶה
> נִרְאֶה, זְמַן קְצָת לְאַחַר מַעֲשֶׂה,
> לְמָקוֹם בִּלְתִי נָקוּב, וְאַנְשֵׁי
> מִשְׁטֶרֶת הַצְנִיעוּת הָיוּ אוֹ
> תְמִימִים אוֹ אוֹהֲבֵי שֹׁחַד וְרוֹדְפֵי
> שַׁלְמוֹנִים, כִּי לֹא חָקְרוּ בַּדָבָר
> בָּרְצִינוּת הַמְצֻפָּה מִמִקְצוֹעָנִים.
> 
>

ספרי שירתו
----------

* **סטפס בְחורים שחורים**, הוצאת הקיבוץ המאוחד, בני גרק, 2014.
* **אחרי השתיקה**, הוצאת כרמל, ירושלים, 2007.
* **אפס מקום**, דביר, תל אביב, 1981.
* **עורבים חומים**, עקד, תל אביב, 1976.

לקריאה נוספת
------------

* **מקום אחר : אנשים**, על המשורר העברי רוברט וייטהיל, מאת אהרן מגד, נדפס בדבר, מרס 1981.
* **ויטהיל, רוברט: "אפס מקום"**, מאת אלכס זהבי, נדפס בתוך Modern Hebrew Literature 7, 1-2 (1981-1982) 86-92

קישורים חיצוניים
----------------

ויקישיתוף מדיה וקבצים בנושא **רוברט וייטהיל-בשן** בוויקישיתוף
* אמיר בקר, **שיר מזקין אנדר מיי סקין**, ביקורת על "סטפס בחורים שחורים", הארץ, 7 במרץ 2014
* רוברט וייטהיל-בשן, ב"לקסיקון הספרות העברית החדשה"
* רוברט וייטהיל־בשן, לשבור את השיא שהציב טשרניחובסקי, באתר הארץ, 11 בינואר 2013
* כמה שירים של רוברט וייטהיל באתר קשתות של כתב העת קשת החדשה
* שירים נוספים של רוברט וייטהיל באתר איגוד הסופרים
* על ספרו של וייטהיל באתר "טקסט"
* רוברט וייטהיל-בשן, אני ציוני ואני משוגע, באתר הארץ, 28 במאי 2010
* רוברט וייטהיל-בשן באנתולוגיה מקוונת לשירה עברית, באתר של נילי דגן
* אתר למנויים בלבד רוברט וייטהיל-בשן, שיר: קינוח, באתר הארץ, 5 באוקטובר 2020
* רוברט וייטהיל-בשן (1947-), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007279022005171
* ISNI: 0000 0000 6692 3255
* LCCN: n80142337
* NTA: 070767564
* VIAF: 18532908
* WorldCat: lccn-n80142337

 |